Mõista-mõista, mida saab sellest topsitäiest! Konkreetselt sellel pildil: mustsõstrad, kirsid, maasikad, vesi, kohupiimakreem ja avokaado. Kohupiimakreem on selle valemi salajane komponent. See imeline asi, mis lisab valku ning tummisust. See põnev idee, mille leiutamise au ei saagi ma endale võtta, kuna Sandril tuli see geniaalne mõte, et paneks kohupiima kah. Tõtt-öelda võisin esmalt seda mõtet kuuldes isegi vaikselt kulmu kortsutada, aga tegelikult on tegu geniaalse ideega.
Aga mis sellest siis kokku tuleb? Kuna marjad on sügavkülmast võetuna päris külmavõetud, siis saab esmalt ilmaselgelt midagi jäätisetaolist. Kui segu natuke soojas köögis seisab, annab see aga täitsa mahediku ehk smuuti mõõdu välja. Kui keegi veel päris hästi aru ei saanud, mis värk on, siis olgu ka öeldud, et kogu see möks tuleb saumiksriga ühtlaseks massiks lasta, nii et see näeks kokkuvõttes välja nagu allolev pilt. Täpset retsepti ei tasu mingi hommikusmuuti jaoks kirjutama hakata, sest igaüks kasutab lõppude lõpuks ikka neid osiseid, mis tal parajasti kapis on. Mul on selle jaoks sügavkülmas alati marjad ootamas ning neile tulevad appi kreemjad avokaadod või banaanid ning muud puuviljad, mis parajasti vaagnat kaunistavad. Kohupiimakreem on boonuseks ja eriti hea pärast pikka trenni taastava joogi jaoks. Vett lisan selleks, et mass rohkem jooki kui jäätist meenutaks.